THAI บินพิเศษรับคนไทย 49 ราย ในกลุ่มประเทศ “นอร์ดิก” กลับบ้าน
THAI บินพิเศษรับคนไทย 49 ราย ในกลุ่มประเทศ “นอร์ดิก” กลับบ้าน
21 ก.ค. 2563

นาวาอากาศตรี อนิรุต แสงฤทธิ์ ผู้อำนวยการใหญ่ฝ่ายปฏิบัติการบิน ในฐานะหัวหน้าศูนย์ควบคุมการปฏิบัติการ (THAI Operations Control Center : TOCC) บริษัท การบินไทย จำกัด (มหาชน) หรือ THAI เปิดเผยว่า บริษัทฯ ปฏิบัติภารกิจรับคนไทยจากกลุ่มประเทศนอร์ดิกกลับประเทศไทย โดยให้ความร่วมมือกับกระทรวงการต่างประเทศของไทย สถานเอกอัครราชทูต ณ กรุงโคเปนเฮเกน จัดเที่ยวบินพิเศษเพื่อรับผู้โดยสารชาวไทยในกลุ่มประเทศนอร์ดิก ได้แก่ เดนมาร์ก สวีเดน นอร์เวย์ และ ฟินแลนด์ ที่มีความประสงค์เดินทางกลับประเทศไทย
สำหรับภารกิจในครั้งนี้ การบินไทยรับผู้โดยสารชาวไทยจำนวน 49  คน เดินทางมาในเที่ยวบินคาร์โก้ เที่ยวบินที่ ทีจี 951 เส้นทาง โคเปนเฮเกน-กรุงเทพฯ ออกจากกรุงโคเปนเฮเกน ประเทศเดนมาร์ก เมื่อวันที่ 19 กรกฎาคม 2563 เวลา 16.00 น. (เวลาท้องถิ่น) ถึงกรุงเทพฯ วันที่ 20 กรกฎาคม  2563 เวลา 07.35 น. โดยมีพนักงานการบินไทยและหน่วยงานที่เกี่ยวข้อง ที่ท่าอากาศยานโคเปนเฮเกนและท่าอากาศยานสุวรรณภูมิ ร่วมปฎิบัติหน้าที่ประสานงานและอำนวยความสะดวกแก่ผู้โดยสาร
อย่างไรก็ตาม การบินไทยมีความพร้อมและยินดีที่ได้ร่วมเป็นส่วนหนึ่งของภารกิจรับคนไทยเดินทางกลับบ้านในทุกเที่ยวบินโดยสวัสดิภาพ
        